บอร์ดSCBอนุมัติซื้อวีนาสยาม
ไทยพาณิชย์ควัก 1,650 ล้านบาท ซื้อธนาคารวีนาสยาม ปักธงเวียดนามขยายสู่เออีซี
4 พ.ย. 2558

ไทยพาณิชย์ควัก 1,650 ล้านบาท ซื้อธนาคารวีนาสยาม ปักธงเวียดนามขยายสู่เออีซี
นายอาทิตย์ นันทวิทยา ประธานเจ้าหน้าที่บริหารและรองประธานกรรมการบริหาร ธนาคารไทยพาณิชย์ เปิดเผยว่า ที่ประชุมวิสามัญผู้ถือหุ้นมีมติอนุมัติให้ธนาคารซื้อกิจการธนาคารวีนาสยาม ณ นครโฮจิมินห์ สาธารณรัฐสังคมนิยมเวียดนาม โดยใช้เงิน 45.77 ล้านเหรียญสหรัฐ หรือประมาณ 1,650 ล้านบาท 
ทั้งนี้ หลังจากที่ธนาคารไทยพาณิชย์เข้าถือหุ้นทั้งหมดแล้วก็จะดำเนินการคืนใบอนุญาตประกอบธุรกิจธนาคารวีนาสยามให้แก่ทางการเวียดนาม จากนั้นทางการเวียดนามจะให้ใบอนุญาตการจัดตั้งสาขาธนาคารไทยพาณิชย์ในเวียดนามแทน
นายอาทิตย์ ยอมรับว่า ราคาที่ซื้อกิจการวีนาสยามนั้นสูงกว่าราคาประเมินที่ 36 ล้านหรียญสหรัฐ หรือซื้อเกินมูลค่าประมาณ 8 ล้านเหรียญสหรัฐ แต่ธนาคารไทยพาณิชย์ถือว่าเป็นโอกาสในการลงทุน เพราะในรอบ 5 ปีที่ผ่านมา รัฐบาลเวียดนามไม่ได้ให้ใบอนุญาตในการเปิดธนาคารใหม่ หากธนาคารไม่เข้าซื้อหุ้นก็จะต้องคืนใบอนุญาตประกอบการธนาคารและปิดกิจการไป
นอกจากนี้ ธนาคารจำเป็นต้องมีสาขาที่เวียดนามเพื่อการแข่งขันและขยายสาขาให้ครอบคลุมกลุ่มประเทศอาเซียน นอกจากนี้การเข้าถือหุ้น 100% จึงเป็นทางเลือกที่ดีที่สุด รวมทั้งการเปลี่ยนจากธนาคารร่วมทุนเป็นสาขาของธนาคารไทยพาณิชย์ จะทำให้การทำงานคล่องตัวและมีการบริหารงานที่มีประสิทธิภาพมากขึ้นด้วย
ทั้งนี้ ธนาคารวีนาสยามเป็นธนาคารร่วมทุนระหว่างธนาคารไทยพาณิชย์ 33% ธนาคารเวียดนามเพื่อการเกษตรและพัฒนาชนบท หรืออะกรีแบงก์ 34% และเครือเจริญโภคภัณฑ์ 33% โดยธนาคารไทยพาณิชย์จะรับซื้อหุ้นทั้งหมดและโอนทรัพย์สินและหนี้สินทั้งหมดมายังสาขาธนาคารไทยพาณิชย์ ณ นครโฮจิมินห์
สำหรับงบดุลธนาคารวีนาสยาม ณ สิ้นเดือน ธ.ค. 2557 มีมูลค่าสินทรัพย์สุทธิ 56.2 ล้านเหรียญสหรัฐ หรือ 2,025.45 ล้านบาท ยอดคงค้างสินเชื่อรวมประมาณ 60 ล้านเหรียญสหรัฐ หรือ 2,162.4 ล้านบาท และมีหนี้ที่ไม่ก่อให้เกิดรายได้ประมาณ 10 ล้านเหรียญสหรัฐ หรือ 360.4 ล้านบาท แต่ส่วนใหญ่จะมีหลักทรัพย์ค้ำประกัน
นายอาทิตย์ กล่าวอีกว่า ธนาคารวีนาสยามเปิดดำเนินการมาครบ 20 ปี ซึ่งครบกำหนดเวลาที่จะต้องคืนใบอนุญาตการประกอบธุรกิจธนาคารให้กับธนาคารกลางเวียดนาม เมื่อเดือน เม.ย. 2558 แต่ที่ผ่านมาธนาคารไทยพาณิชย์ได้มีการขอขยายเวลาการคืนใบอนุญาตถึงสิ้นเดือน ธ.ค. 2558 นี้ โดยธนาคารไทยพาณิชย์เจรจาเพื่อขอซื้อหุ้นทั้งหมดของธนาคารวีนาสยาม เพื่อขอใบอนุญาตจัดตั้งเป็นสาขาของธนาคารแทน